L-aġenzija tal-aħbarijiet Taljana Ansa tirraporta li qed tikber it-tama li jintlaħaq ftehim bejn il-mexxejja tal-pajjiżi membri tal-Unjoni Ewropea, meta dawn jiltaqgħu aktar tard din il-ġimgħa, biex jiġu dedikati fondi ħalli jistimulaw l-ekonomija. Dan l-ottimiżmu jidher wara li l-Kanċillier tal-Ġermanja Angela Merkel m’għadhiex iżżomm il-pożizzjoni iebsa ta’ qabel. Il-mexxejja se jiltaqgħu nhar il-Ħamis u l-Ġimgħa, fejn mhux biss se jinnominaw president ġdid għall-Kummissjoni Ewropea iżda se jikkunsidraw ukoll il-ġejjieni tar-regoli fiskali tal-pajjiżi membri taż-żona ewro. Il-Ministru għall-Affarijiet Barranin tal-Italja, Federica Mogherini, qalet li l-laqgħa tista’ tkun il-bidu ta’ bidla fil-politika – minn waħda ta’ ssikkar taċ-ċinturin għal waħda li tinkoraġixxi t-tkabbir ekonomiku. Merkel tat lil wieħed x’jifhem li lesta turi taqbel ma’ aktar flessibilità fl-ambitu tal-patt tal-istabilità sakemm ir-reġoli jibqgħu jiġu osservati.